Nos Yolenz, duchesse de Borgoingne, facon savoir a toz ces qui verront ces presentes letres que nos, per la volentey et per l’otroy de nostre chier seignor Hugun lou duc de Borgoingne, avuns doney et otroié en aumosne perpetuaument por lou salut de luy especiaument et de nos et de toz nos ancessors a Deu et au nonneins de l’abaie dou Leu Deu qui est pres de Vergi la sexte part dou grant disme de Chauz laquele nos aviens ou disme de cele vile, et la moitié dou menu disme, et nostre graange, et nostre guaeingnage, et nos pastures, les quex choses nos aviens en la vile de Chauz et des quex nos estiens tenant au jor que ces dons et ces letres furent faites. Et de ces choses nos fuemes nos desvetue et en avuns revestue corporement l’abaausse et les nonneyns de ladite abaie. Et eles nos ont doney et otroié purement por Deu que eles feront chascun an perpetuaument remenbrance especial dou devant dit Hugun lou duc de Borgoingne mon seignor, et ausiment de nos et de ma mere la contesse Haenor, et feront lou servise por lou conte Robert mon pere, et por lou conte Robert lou pere mon pere, et por sa femme la contesse Yolent maiguele, et por Huguenin mon chier fil, et por les ancessors monseignor, et por les nostres. En teil meniere que, tant cum messires li dux et nos vivrons et ma mere la contesse Haenor, les devant dites nonneins feront chascun an por chascun de nos chanter une messe conventual dou Seint Esperit por lou salut de nos. Et apres nos decez, chantera lon des feisdeu. Et saiche l’on que quant on fera lou servise por mon seignor lou duc et a sa vie et apres son decet, li covenz de ladite abaie aura por pidance chascun an celuy jor XL sols que l’en perra es devant dites choses que nos avuns donees, et ausyment XL sols quant on fera lou servise por moy, et XX sols quant on fera lou servise por ma mere, et XX sols quant on fera lou servise por mon pere lou conte Robert, et quant on fera lou servise por lou conte Robert mon aiguel, et lou servise por la contesse Yolent sa femme, por chascun XX sols, et quant on fera lou servise por Huguenin mon chier fil, et por les ancessors mon seignor lou duc et por les miens ensemble XL sols. Et ensinc l’ont promis l’abaausse et les nonneins de la devant dite abbaie a faire chascun an a toz jorz mais a bone foi. Et nos, Hugues, dux de Borgoingne, mariz de la devant dite Yolent la duchesse, facons savoir a toz ces qui verront ces letres que nos avuns doney et otroié a la devant dite Yolent nostre femme lou pooir de faire lou devant dit don et la dicte aumosne, et la voluns et otroiuns et tenuns por faite, et prometuns en bone foi que jamay per nos ne per autruy ne venruns encontre et i avuns fait ametre nostre seaul en ceste presente chartre en tesmoignaige. Et nos ausiment Yolenz la duchesse i avuns mis nostre seaul. Et ge l’abausse de ladite abbaye per le consentement et per la volentey et per la requeste de tot nostre covent i avuns ausiment mis nostre seaul en tesmoignaige que nos fuemes tenues de faire et ferons chascun an a toz jorz mais les devant diz servises si come il est desus devisey a bone foi. Ce fu fait en l’an de l’incarnation nostre Seignor de mil et dous cenz et quarante et quatre anz, ou mois de novembre.